We Bare Bears แอนิเมชันซีรีส์อเมริกันที่มีหัวใจรักในวัฒนธรรมเอเชียตะวันออก
We Bare Bears คือแอนิเมชันซีรีส์เล่าเรื่องราวของสามหมีพี่น้อง กริซลี่ (กริซซ์) แพนด้า (แพนแพน) และไอซ์แบร์ (หมีแข็ง) ที่มาอาศัยอยู่ด้วยกันในบ้านถ้ำกลางป่าย่านเบย์แอเรีย ซานฟรานซิสโก พวกเขาอยากมีเพื่อนเป็นมนุษย์ และมีวิถีชีวิตเหมือนมนุษย์ธรรมดา โดยเราจะเห็นได้ว่า แพนแพนติดมือถือ กริซซ์ติด YouTube หมีแข็งไปซูเปอร์มาร์เก็ตเพื่อซื้อวัตถุดิบมาทำอาหาร และพวกเขายังติดการนั่งโซฟาดูกีฬาทางโทรทัศน์ ชอบกินกาแฟ ชานมไข่มุก สนใจแฟชั่น และในบางครั้งก็อยากเป็นคนดังในโลกโซเชียล ถึงแม้เรื่องราวจะกลืนความเป็นคนและหมี แต่ลงท้ายแล้วสิ่งที่สำคัญที่สุดสำหรับพวกเขาคือการมีกันและกัน ความรักของพี่น้องต่างท้องที่ให้การสนับสนุนกันและกันเสมอและแน่นอนว่าสิ่งที่กลายเป็นภาพจำของ We Bare Bears คือการต่อตัวเพื่อเดินทางไปที่ต่างๆ โดยน้องเล็กหรือเจ้าหมีแข็งจะเป็นฐานล่างสุด ให้พี่กลางแพนแพนอยู่ตรงกลาง และพี่ใหญ่กริซซ์อยู่ข้างบนสุดในซีซันแรก เปิดเรื่องมาเราจะพบว่าสามหมีพี่น้องอยู่ร่วมกันในบ้านถ้ำ และแอนิเมชันเริ่มให้คนดูได้ทำความรู้จักกับเพื่อนของพวกเขา ไม่ว่าจะเป็น Chloe Park เด็กสาวชาวเกาหลีที่เรียนอยู่ในมหาวิทยาลัยแคลิฟอร์เนีย ชาร์ลีบิ๊กฟุต สัตว์ประหลาดหายาก นอมนอม หมีโคอาลาผู้ร่ำรวยและโด่งดังในอินเทอร์เน็ต และเทปส์ เจ้าหน้าที่อุทยานหญิงผู้แข็งแกร่งโดยในบางเอพิโสดก็เป็นเรื่องราวที่ย้อนกลับไปเล่าถึงวัยเด็กของ We Bare Bears ที่เกิดจากที่ต่างๆ แพนแพนจากสวนสัตว์ในประเทศจีน กริซซ์จากอุทยานแห่งชาติในอเมริกา และหมีแข็งมาจากรัสเซีย พวกเขามาพบกัน กลายเป็นหมีน้อยเร่ร่อนที่ต้องการบ้านหลังใหม่แสนอบอุ่น พเนจรไปทั้งทางหลวงในอเมริกา ติดเกาะระหว่างทางไปญี่ปุ่น จนสุดท้ายพวกเขาก็พบว่าการอยู่ด้วยกันพร้อมหน้าสามตัวดูจะเป็นอะไรที่ลงตัวที่สุด พวกเขาเดินทางมาถึงแคลิฟอร์เนีย และค้นพบถ้ำกลางป่าที่กลายเป็นบ้านแสนอบอุ่นความน่าสนใจใน We Bare Bears คือการหลอมรวมเอาวัฒนธรรมเอเชียตะวันออกเข้ากับตะวันตกได้อย่างลงตัว เป็นรสชาติที่แตกต่างจากแอนิเมชันซีรีส์อื่น ทั้งยังแสดงให้เห็นอิทธิพลของวัฒนธรรมที่เคลื่อนย้าย และเป็นอันหนึ่งอันเดียวกันของโลกใบนี้ในยุคที่ทุกอย่างเชื่อมโยงกันด้วยอินเทอร์เน็ตเหตุผลสำคัญที่ทำให้แอนิเมชันซีรีส์เรื่องนี้ผสมผสานความเป็นเอเชียเข้าไว้ นั่นเพราะผู้สร้าง แดเนียล ชอง (Daniel Chong) คนอเมริกันเชื้อสายสิงคโปร์-จีน ที่เติบโตในอเมริกา และอยากเป็นพวกเดียวกับผู้คนบนแผ่นดินนี้ เขาให้สัมภาษณ์กับ Netshark ไว้ว่า มันเริ่มจากหลานสาวของแฟนผม ตอนที่เธออายุสัก 10 ขวบ เราวาดรูปเล่นกัน ผมก็วาดรูปหมีเพื่อให้เธอหัวเราะออกมา และเธอก็เป็นแรงบันดาลใจให้ตัวละคร Chloe หลายปีหลังจากนั้น แดเนียล ชอง เริ่มเขียน The Three Bare Bears ลงในเว็บคอมิก ก่อนจะกลายเป็น We Bare Bears ที่ออกฉายทางโทรทัศน์ ซึ่งเรื่องราวเต็มไปด้วยวัฒนธรรมป๊อปฝั่งเอเชียตามความสนใจของแดเนียล โชว์นี้มันส่วนตัวมากๆ นะครับ มันคือสิ่งที่ผมรักและผมเป็นเราจะเห็นว่าคาแรกเตอร์ของหมีแข็ง น้องเล็กของ We Bare Bears นั้นพูดภาษาเกาหลีได้ดี ทำอาหารเกาหลีแบบดั้งเดิมได้ ชอบพกดาวกระจายเป็นอาวุธลับ เป็นพ่อครัวเทปันยากิ และเก่งศิลปะการต่อสู้แบบเอเชียตะวันออกทั้งจีนและญี่ปุ่น ส่วนแพนแพน พี่กลางของบ้าน สะท้อนวัฒนธรรมเอเชียได้ชัดเจนที่สุด ทั้งจากการมีหมอนคู่ใจเป็นรูปมิกิจัง ตัวการ์ตูนนักเรียนไฮสคูล ชอบฟังเพลงเคป๊อป ติดซีรีส์เกาหลี ร้องไห้ตามเรื่องราวได้ไม่อาย โดยเฉพาะตอนหนึ่งที่พูดถึงการเป็นแฟนคลับวง Monsta X ทั้งยังมีศิลปินทั้งวงมาปรากฏตัวในเรื่องราวด้วยแดเนียลอธิบายว่าตัวเขาเองในฐานะเอเชียอเมริกันก็ผ่านประสบการณ์ที่พยายามจะเป็นเหมือนคนอื่นๆ ในสังคม ไม่ต่างจากเจ้าหมี We Bare Bears เราต้องการความรู้สึกว่าเราเป็นส่วนหนึ่งกับโลกใบนี้ การได้เห็นตัวละครเอเชียบนจอมันสำคัญมากๆ เพราะมันแสดงการมีตัวตนของคุณ แต่มันต้องไม่ใช่การทรีตว่าเป็นตัวละครพิเศษหรือแตกต่างออกไป มันต้องเป็นแบบปกติธรรมดา ที่แสดงให้เห็นความแตกต่างหลากหลายของเชื้อชาติอย่างที่มันเป็นผมมองว่าวัฒนธรรมเคป๊อปเริ่มเป็นที่นิยมในอเมริกาค่อนข้างมาก เท่าที่เห็นจากเพื่อนร่วมงานในออฟฟิศ พวกเขาชอบซีรีส์เกาหลีและเพลงเคป๊อปกันจริงๆ ทีมงานของเราเข้าใจวัฒนธรรมเอเชียได้ดีมากเลยนะครับ ทั้งๆ ที่หลายคนไม่ใช่คนเอเชียด้วยซ้ำ แล้วพอมันออกมาในตัวงาน ทาง Cartoon Network ก็ไม่ได้บังคับให้เราเปลี่ยนเรื่อง เขาเข้าใจว่าสิ่งที่เราทำคืออะไร อย่างตอนหนึ่งที่พวกหมีไปเจอกับพ่อแม่ของ Chloe แล้วไม่เข้าใจว่าภาษาเกาหลีที่เขาพูดคืออะไร คนดูชาวอเมริกันจะกลายเป็นคนอื่นของบทสนทนานี้เช่นกัน ซึ่งนี่แหละครับที่ผมต้องการWe Bare Bears นับเป็นแอนิเมชันซีรีส์ชื่อดังของ Cartoon Network เป็นที่รักของเด็กๆ ไปจนถึงผู้ใหญ่หลายต่อหลายคน ด้วยเรื่องราวไม่ซับซ้อน สนุกสนาน ได้ความสัมพันธ์ระหว่างคนกับหมีที่แสนน่ารัก พร้อมด้วยลายเส้นกลมๆ เป็นมิตรเข้ากับเรื่องราวอบอุ่นหัวใจที่ทำให้ We Bare Bears คว้ารางวัลมาแล้วมากมาย ทั้งจาก BAFTA Childrens Awards ในปี 2016 Kidscreen Awards และ International Trickfilm Festival Stuttgart ในปี 2017 และ Annie Awards ในปี 2018We Bear Bears สร้างขึ้นจากเว็บคอมิกของ แดเนียล ชอง ที่ชื่อ The Three Bare Bears (2010-2011) ปลายปี 2014 เขาลองทำเทปไพลอตส่งไปฉายในงาน KLIK Amsterdam Animation Festival และได้รับรางวัลชนะเลิศในสาขา Young Amsterdam Audience ทำให้แอนิเมชันซีรีส์เรื่องนี้เกิดขึ้นได้จริง โดยออกอากาศซีซันแรก จำนวน 26 ตอนในวันแรก 27 กรกฎาคม 2015 ปัจจุบัน We Bare Bears มีทั้งหมด 4 ซีซัน และกำลังจะมี We Bare Bears: The Movie ที่จะเข้าฉายในปี 2020พิสูจน์อักษร: ลักษณ์นารา พักตร์เพียงจันทร์อ้างอิง:
สิ่งที่กลายเป็นภาพจำของ We Bare Bears คือการต่อตัวเพื่อเดินทางไปที่ต่างๆ โดยน้องเล็กหรือเจ้าหมีแข็งจะเป็นฐานล่างสุด ให้พี่กลางแพนแพนอยู่ตรงกลาง และพี่ใหญ่กริซซ์อยู่ข้างบนสุดแดเนียล ผู้สร้างแอนิเมชันเรื่องนี้อธิบายว่าตัวเขาเองในฐานะคนเอเชีย-อเมริกัน ก็ผ่านประสบการณ์ที่พยายามจะเป็นเหมือนคนอื่นๆ ในสังคม ไม่ต่างจากเจ้าหมี We Bare Bears เราต้องการความรู้สึกว่าเราเป็นส่วนหนึ่งกับโลกใบนี้ การได้เห็นตัวละครเอเชียบนจอมันสำคัญมากๆ เพราะมันแสดงการมีตัวตนของคุณ